







  
Predlog statuta   

                                                                                               
8.10.2013
Na podlagi 13. člena Zakona o društvih (UPB 2, ZDru - 1, Ur. list  RS, štev. 64/2011) je skupščina AMZS na … seji skupščine dne ……….. sprejela dopolnitve in spremembe  statuta   

STATUT

AVTO-MOTO ZVEZE SLOVENIJE

Prečiščeno besedilo (čistopis)

I. TEMELJNE DOLOČBE

1. člen

Avto-moto zveza Slovenije je zveza avto-moto društev in avto-moto touring klubov (v nadaljevanju: zveza društev), zasnovana na tradiciji Kranjskega avtomobilskega kluba Slovenije, ustanovljenega leta 1909, in sorodnih mednarodnih organizacij.
Ime zveze društev je: "Avto-moto zveza Slovenije"

Skrajšano ime: AMZS

Sedež zveze društev je: Ljubljana

Naslov zveze društev: Dunajska cesta 128, Ljubljana. 

II. NAMEN AMZS

2. člen

AMZS je organizacija, ustanovljena z namenom, da zadovoljuje interese članov  avto-moto društev in avto-moto touring klubov (v nadaljevanju društva) na področju avtomobilizma in motociklizma, prometno-tehnične kulture, preventive in varnosti v cestnem prometu, z nasveti v pravnih, odškodninskih in zavarovalnih zadev s področja prometa ter avto-moto športa in turizma.
AMZS je članica Alliance Internationale de Tourisme (skrajšano AIT), Federation Internationale de l'Automobile (skrajšano FIA), Federation Internationale de Motocyclisme (skrajšano FIM). AMZS je članica Olimpijskega komiteja Slovenije - združenja športnih zvez  Slovenije. 
AMZS se po sklepu skupščine lahko včlani tudi v druga mednarodna ali državna združenja.

III. STATUSNE DOLOČBE

3. člen

AMZS je vpisana v register društev in v druge predpisane evidence v skladu s predpisi.

AMZS  je pravna oseba zasebnega prava
4. člen

AMZS odgovarja za svoje obveznosti z vsem svojim premoženjem.
Za obveznosti AMZS odgovarjajo solidarno z vsem svojim premoženjem  tudi njene odgovorne osebe v skladu z Zakonom o društvih.

AMZS ima v pravnem prometu vsa pooblastila.

Zastopnika AMZS sta predsednik AMZS in generalni sekretar AMZS, ki AMZS zastopata posamično.
5. člen

AMZS uporablja pri svojem poslovanju žig. 

Žig vsebuje kratico AMZS in izpis Avto-moto zveza Slovenije. 

Žig AMZS je podrobneje opredeljen v internem aktu AMZS, ki ga sprejme upravni odbor AMZS.

6. člen

Dejavnost AMZS po standardni klasifikaciji dejavnosti je: 

18.120 Drugo tiskanje

18.130 Priprava za tisk in objavo

45.320 Trgovina na drobno z rezervnimi deli in opremo za motorna vozila

46.490 Trgovina na debelo z drugimi izdelki široke porabe

47.910 Trgovina na drobno po pošti ali po internetu

53.200 Druga poštna in kurirska dejavnost
55.209 Druge nastanitve za krajši čas

55.300 Dejavnost avtokampov, taborov

56.101 Restavracije in gostilne
58.110 Izdajanje knjig

58.120 Izdajanje imenikov in adresarjev

58.130 Izdajanje časopisov

58.140 Izdajanje revij in druge periodike

63.300 Dejavnost turističnih agencij

65.110 Dejavnost življenjskega zavarovanja

65.120 Dejavnost zavarovanja, razen življenjskega

68.200 Oddajanje in obratovanje lastnih ali najetih nepremičnin

69.103 Druge pravne dejavnosti, razen zastopanja strank

69.200 Računovodske, knjigovodske in revizijske dejavnosti; davčno svetovanje 

77.110 Dajanje lahkih motornih vozil v najem in zakup

77.210 Dajanje športne opreme v najem in zakup

77.220 Dajanje videokaset in plošč v najem

77.330 Dajanje pisarniške opreme v najem in zakup

79.110 Dejavnost potovalnih agencij

79.120 Dejavnost organizatorjev potovanj

97.900 Rezervacije in druge s potovanji povezane dejavnosti

82.110 Nudenje celovitih pisarniških storitev

82.190 Fotokopiranje, priprava dokumentov in druge posamične pisarniške dejavnosti

82.200 Dejavnost klicnih centrov

82.300 Organiziranje razstav, sejmov, srečanj

85.530 Dejavnost vozniških šol

85.590 Drugje nerazvrščeno izobraževanje, izpopolnjevanje in usposabljanje

85.600 Pomožne dejavnosti za izobraževanje

93.110 Obratovanje športnih objektov

93.190 Druge športne dejavnosti

94.990 Dejavnost drugje nerazvrščenih članskih organizacij

96.090 Druge storitvene dejavnosti, drugje nerazvrščene

AMZS opravlja tudi dejavnost, ki je v podporo prej navedenim dejavnostim.

IV. NALOGE AMZS

7. člen

AMZS uresničuje naslednje naloge:

1. povezuje in varuje skupne interese društev ter njihovih članov;

2. zagotavlja varno mobilnost članom društev in drugim udeležencem v cestnem prometu; 

3. izvaja aktivnosti za varnost v cestnem prometu in se povezuje z organi in inštitucijami, ki delujejo na tem področju;

4. predlaga in sodeluje s pristojnimi organi in inštitucijami pri sprejemanju predpisov, ki varujejo interese udeležencev v prometu;

5. sodeluje pri izvajanju vzgoje in izobraževanja v cestnem prometu, še posebej mladih; 

6. organizira opravljanje pomoči na cesti;  
7. organizira zbiranje in posredovanje cestnoprometnih in turističnih informacij;

8. vodi in vzdržuje osrednjo evidenco članov posameznih društev; 
9. na podlagi pooblastila društva zveza lahko skrbi za obnavljanje članarine članov ter vodi računovodske posle, ki se nanašajo na plačevanje članarine članov društev;

10. organizira in nudi strokovno pomoč pri izobraževanju voznikov v šolah vožnje ter razvija druge oblike prometnega izobraževanja in vzgoje;

11. zagotavlja pravno pomoč in svetovanje v odškodninskih in zavarovalnih zadevah, društvom in njihovim  članom;
12. organizira in opravlja turistično dejavnost za člane društev;

13. opravlja založniško dejavnost, ki je povezana z nameni in nalogami AMZS;     

14. širi prometno in tehnično kulturo med člani društev in udeleženci v cestnem prometu in se zavzema za napredek v prometu, ob upoštevanju varovanja okolja;

15. izvaja tehnično in prometno preventivo v cestnem prometu za člane društev in druge udeležence v cestnem prometu;

16. skladno s programom zagotavlja podporo članom društev na potovanjih in zastopa njihove interese;

17. zastopa interese avtomobilizma, motociklizma, moto-športa in turizma v odnosu s  tujino in ščiti interese članov društev s sodelovanjem v mednarodnih organizacijah in združenjih uporabnikov motornih vozil;

18. razvija množični in vrhunski avto-moto šport;

19. zastopa skupne interese društev in članov do organov in organizacij, zaradi uresničevanja interesov članov; 

V. ČLANSTVO V AMZS

8. člen

V AMZS se vključujejo avto-moto društva, avto-moto touring klubi in društva, ki so vpisana v register društev pri pristojnem organu, ko predložijo odločbo upravnega organa o registraciji in statut, ki opredeljuje društveno dejavnost, ki mora biti v skladu s statutom AMZS.
Medsebojne pravice in obveznosti med društvom in AMZS se določijo s pogodbo o združevanju v AMZS.

Članstvo v zvezi društev je prostovoljno.

Društvo se lahko včlani v AMZS, ko so izpolnjeni  naslednji pogoji:

1. da društvo sprejema in izpolnjuje cilje AMZS;

2. podpiše pogodbo, o vključitvi v AMZS;

3. da aktivno deluje in ima najmanj 20 članov.

O sprejemu v članstvo odloča upravni odbor, o pritožbah zoper sklep, dokončno odloča skupščina AMZS.
9. člen

Vsak član društva, vključenega v AMZS, se bo kot voznik motornega vozila obnašal tako, da bo vzor drugim udeležencem v prometu. Prijaznost, uvidevnost in pripravljenost pomagati drugim, morajo biti odlike člana pri udeležbi v cestnem prometu. 

Vsak član je zavezan ohraniti društveno prijateljski duh za obstoj tradicije AMZS.

10. člen

Članstvo društva v AMZS preneha:

1. s črtanjem po predložitvi sklepa najvišjega organa društva o izstopu; 

2. po izbrisu društva iz registra društev;

3. z izključitvijo po sklepu upravnega odbora oziroma skupščine AMZS, kot drugostopenjskega organa, če ugotovi, da društvo deluje v nasprotju s tem statutom;
4. z izbrisom, če se v društvu zmanjša število članov na manj kot dvajset;

5. z ugotovitvijo po sklepu upravnega odbora in po izvedenem predhodnem postopku, če društvo ne poravnava finančnih obveznosti v skladu s  pogodbo sklenjeno med AMZS in društvom.

O pritožbi dokončno odloča skupščina AMZS. 

Društvo mora v prej navedenih postopkih, imeti možnost podati pojasnilo.
Z dnem izstopa prenehajo društvu vse pravice do AMZS. Enako velja za obveznosti AMZS do društva.

Člane društev, katerih društvo preneha delovati, se pisno obvestiti o možnostih včlanitve v drugo društvo, pri čemer se jim upoštevajo vsa predhodna vplačila in pridobljene ugodnosti iz naslova AMZS.

11. člen

Društvo ima kot član AMZS pravico:

1. na seji skupščine AMZS voliti in odpoklicati predsednika, podpredsednika, člane upravnega odbora AMZS, predsednika ter člane nadzornega odbora in predsednika ter člane častnega razsodišča;  
2. predlagati kandidate za vse organe AMZS (predlagani kandidat je lahko predlagan le s strani društva, ki je član AMZS in je lahko član tega ali kateregakoli društva, ki je član AMZS);
3. sodelovati v določanju in izvajanju politike in programa AMZS; 
4. dajati predloge za izboljšanje organizacije in delovanja AMZS;
5. postavljati organom AMZS vprašanja in sodelovati pri obravnavanju in sklepanju o teh vprašanjih;
6. zahtevati, da jim AMZS nudi pomoč pri reševanju organizacijske in druge problematike v okviru njenih pristojnosti in zmožnosti;
7. v skladu z akti, ki urejajo posamezne pravice, dobivati publikacije AMZS, dobivati strokovno pomoč in storitve, ki jih organizira AMZS;
8. biti obveščeno o delu AMZS in njenih organov;
9. do vpogleda v zapisnike vseh organov AMZS;
10. vlagati vloge in pritožbe na organe AMZS.

12. člen

Društvo ima kot član AMZS naslednje dolžnosti, obveznosti in pravice:
1. sodelovati pri uresničevanju skupnih programskih nalog ter s svojim delovanjem prispevati k dogovorjeni dejavnosti AMZS;

2. uresničevati cilje in program, ki je določen za društva kot del dejavnosti AMZS;

3. pošiljati AMZS dogovorjene podatke;

4. izvajati sklepe in se ravnati v okviru stališč, ki jih sprejemajo predstavniki društev v organih AMZS;

5. tekoče nakazovati AMZS dogovorjeni del članarine in izpolnjevati druge finančne obveznosti v skladu s statutom in pogodbo o združevanju v AMZS;
6. Društva v svoji celostni podobi lahko uporabljajo tudi  znak AMZS. 

13. člen

AMZS zagotavlja društvom in njihovim članom dogovorjen obseg storitev, ki jih določijo organi upravljanja AMZS.
Društvo, ki več kot tri mesece ne odvaja dela članarine AMZS, v roku 30 dni po prejemu pisnega opomina, dovoljuje AMZS da zanj obnavlja članstvo do poplačila dolga.
VI. PRIDRUŽENO ČLANSTVO

14. člen

Društva ali njihove zveze, ki postanejo člani AMZS na področjih avto-moto športa ali programskim ciljem AMZS, opredeljenih v statutu AMZS, sorodne dejavnosti npr. starodobniki, off road, karavaning, itd. nimajo enakih pravic kot redni člani. Na povabilo pristojnih organov, lahko sodelujejo v različnih komisijah in svetih upravnega odbora brez pravice odločanja. Predsednike teh organov se lahko povabi na skupščino AMZS, kadar se razpravlja in odloča o zadevah iz njihovega področja.

Ta društva morajo izpolnjevati vsaj enega izmed programskih ciljev AMZS, skleniti pogodbo z AMZS in vplačati letno članarino, ki jo določi upravni odbor. Kriterije za plačilo članarine določi skupščina.

VII. OPRAVLJANJE PRIDOBITNE DEJAVNOSTI

15. člen

Gospodarska dejavnost se opravlja v okviru AMZS in gospodarskih družbah, katerih lastnik oziroma solastnik je AMZS. Lastniški deleži v družbah se lahko odtujijo samo s sklepom skupščine.
Skupščina odloča o povečanju ali zmanjševanju lastniških deležev.

Zastopnike v skupščine družb in kandidate za člane nadzornih organov družb imenuje Upravni odbor. 
VIII. UPRAVLJANJE AMZS
16. člen

AMZS upravljajo organi AMZS, ki so izvoljeni oziroma imenovani po postopku in na način, kot to določajo zakon, statut in poslovnik skupščine AMZS.

17. člen 
Organi AMZS so:

· skupščina

· upravni odbor

· nadzorni odbor

· častno razsodišče
· predsednik
Skupščina AMZS
18. člen

Skupščina je najvišji organ AMZS.  Na redni seji se sestane najmanj enkrat na leto.  

19. člen

Pristojnosti skupščine so:

1. sklepa o dnevnem redu skupščine;
2. obravnava in sklepa o poročilu o izvrševanju sklepov predhodne skupščine;

3. določa programske cilje delovanja AMZS;

4. sprejema statut ter spremembe in dopolnitve statuta;
5. sprejema poslovnik o delu skupščine;
6. odloča o statusnih spremembah AMZS; 

7. sprejema letni program in finančni načrt ter letno poročilo o delu in finančno poročilo AMZS; 

8. daje soglasje k statusnim spremembam in odsvojitvi in pridobitvi delnic ali deležev v AMZS d.d. in drugih družbah, katerih je lastnik ali solastnik AMZS;

9. obravnava in sprejema program dela AMZS, določa enotno višino članarine AMZS ter odloča o spremembi višine članarine;
10. skupščina lahko začasno omeji določene pristojnosti upravnega odbora;

11. voli člane upravnega odbora, člane nadzornega odbora, člane častnega razsodišča, predsednika AMZS, ki je hkrati tudi predsednik upravnega odbora AMZS in podpredsednika;
12. podeljuje odličja v skladu s pravilnikom o odličjih AMZS;
13. skupščina lahko imenuje častnega predsednika AMZS na predlog upravnega odbora;
14. odloča o nakupu in prodaji nepremičnin;
15. odloča o pritožbah zoper sklepe upravnega odbora, nadzornega odbora in častnega razsodišča;
16. sprejema druge akte v skladu s predpisi in tem statutom;
17. odloča o postopku o prenehanju delovanja AMZS.

20. člen

Skupščino skliče predsednik AMZS, po sklepu upravnega odbora AMZS, ki predlaga dnevni red in gradivo, o katerem naj skupščina razpravlja in sklepa.

Dnevni red in gradivo morata biti poslana društvom najmanj 15 dni pred zasedanjem.

Dodatne točke dnevnega reda lahko predlagajo društva v pisni obliki tri dni pred zasedanjem skupščine. O spremembah in dopolnitvah predloga dnevnega reda odloča skupščina.

21. člen                                                                                          

Izredno skupščino skliče predsednik AMZS, ko je na AMZS prejeta zahteva:

1. ena petina društev, na podlagi sklepa njihovih organov, 

2. nadzorni odbor.

Predlagatelj mora skupaj s predlogom predlagati dnevni red in predložiti ustrezno gradivo.

Izredno skupščino skliče predsednik v 15 dneh od dneva, ko je na AMZS prejeta zahteva  z gradivom za skupščino. Če predsednik AMZS skupščine ne skliče v določenem roku, jo skliče predlagatelj.
22. člen

Skupščino vodi delovno predsedstvo. Na predlog predsednika ali ene petine članov se izvoli delovni predsednik izmed prisotnih zastopnikov.

Skupščino sestavljajo pooblaščeni zastopniki, ki jih za posamezno zasedanje skupščine imenujejo društva. Vsako društvo ima enega zastopnika, ki lahko na skupščini daje predloge v imenu društva. Na sejo skupščine so vabljeni tudi člani upravnega odbora, nadzornega odbora, častnega razsodišča AMZS, predstavniki pridruženih članov, ki imajo pravico do razprave, brez pravice glasovanja.

23. člen
Skupščina je sklepčna, če ji prisostvujejo zastopniki, ki zastopajo večino društev.

Po preteku 30 minut po uri, ki je določena z vabilom za sklic skupščine, je skupščina sklepčna, če so na zasedanju navzoči zastopniki, ki zastopajo najmanj 1/3 vseh društev.  
Za sprejem skupščinskih sklepov je potrebna navadna večina prisotnih glasov, če ni v tem statutu določeno drugače. Glasovanje je praviloma javno, zastopniki društev pa se lahko odločijo za tajni način glasovanja na predlog upravnega odbora ali zastopnikov.
Društvo nima pravice glasovanja na skupščini, če ima na dan zasedanja skupščine neporavnane obveznosti do AMZS, ki so starejše od 60 dni. Ob sklicu skupščine se na intranetnih straneh objavi seznam dolžnikov.

24. člen

Statut AMZS se sprejema po predhodni obravnavi na sejah organov društev.

Osnutek statuta za razpravo, sprejme upravni odbor, ki ga posreduje društvom. Čas za razpravo in dajanje pripomb mora trajati najmanj 30 dni. 

Organi skupščine in upravnega odbora, posredujejo svoje pripombe na osnutek preko svojih predsednikov, ki so vabljeni na sejo upravnega odbora. 

Upravni odbor na osnovi pripomb in predlogov sprejme predlog statuta, ki ga skupno z gradivom za skupščino posreduje društvom.

Društva lahko na predlog statuta podajo amandmaje. Amandma mora biti vsebinsko sestavljen v obliki predlaganega sklepa, ki mora točno določati besedilo, ki naj se črta, spremeni, ali doda.   

25. člen

Upravni odbor AMZS lahko predlaga, da skupščina AMZS sprejme odločitev na korespondenčni seji, razen o statutu AMZS. Odločitev je sprejeta z dnem, ko je večina vseh avto-moto društev, na podlagi dostavljenega gradiva s predlogom sklepa upravnega odbora AMZS, dostavila AMZS pisno odločitev. Rok za zbiranje odločitev je 15 dni.
26. člen 
Upravni odbor AMZS

Organi upravnega odbora so:

-
generalni sekretar

-
strokovni svet AMZS šport (v nadaljevanju AMZS šport)

-
uredniški svet Motorevije
Upravni odbor ima stalne in občasne komisije.  

Stalne komisije upravnega odbora so: 

-
komisija za gospodarsko finančne zadeve 

-
komisija za statutarno pravne zadeve 

-
komisija za organizacijo članstva, pomoči in turizma 

-
komisija za vzgojo in varnost v cestnem promet

-
komisija za kadrovske zadeve in odličja
27. člen

Upravni odbor je izvršilni organ skupščine AMZS, ki vodi delo AMZS med dvema sejama skupščine, v skladu s programom in sklepi skupščine. Upravni odbor vodi predsednik AMZS.

Za svoje delo odgovarja skupščini AMZS. 

Pristojnosti upravnega odbora so:

1. sklepa o sklicu skupščine;

2. predlaga skupščini program dela AMZS;

3. predlaga skupščini poročilo o delu AMZS;
4. obravnava poročila o poslovanju AMZS;

5. sprejema letni načrt poslovanja z načrtovanimi naložbami in morebitni rebalans;
6. odloča o sprejemu in o prenehanju članstva društva v AMZS;

7. imenuje in razrešuje generalnega sekretarja AMZS, njegovega namestnika,  odgovornega urednika Motorevije, predsednika uredniškega sveta Motorevije ter predsednike komisij upravnega odbora;

8. sprejema splošne akte, za katere ni pristojna skupščina ali drug organ;

9. pripravlja predloge o višini in delitvi članarine AMZS in odloča o obsegu članskih ugodnosti;

10. na predlog predsednikov komisij in predsednika uredniškega sveta Motorevije imenuje in razrešuje člane komisij in uredniškega sveta Motorevije izmed kandidatov, ki jih predlagajo društva; 

11. odloča o individualni pogodbi z generalnim sekretarjem;

12. upravlja s premoženjem AMZS, če ni v statutu določeno drugače;

13. potrjuje Pravilnik AMZS šport na predlog Strokovnega sveta AMZS šport;  

14. imenuje predstavnike AMZS v druge organizacije in inštitucije; 
Upravni odbor sestavlja do 15 članov v naslednji sestavi:
· predsednik AMZS;

· podpredsednik AMZS;
· člani, ki jih izvoli skupščina po volilnih območjih AMZS in jih s posebnim sklepom določi skupščina (8);  

· predsednik strokovnega sveta AMZS Šport.

Predsedniki komisij ter predsednik Uredniškega sveta Motorevije, se praviloma imenujejo izmed članov upravnega odbora.
Upravni odbor je sklepčen, če prisostvuje seji več kot polovica članov. Odločitev je veljavna, če je zanjo glasovala večina na seji prisotnih članov. V primeru neodločenega izida odloča glas predsedujočega.

Glasovanje je praviloma javno, člani pa se lahko odločijo za tajni način glasovanja.

Predsednik AMZS lahko odloči, da upravni odbor AMZS sprejme odločitev na korespondenčni seji. S predlaganim dnevnim redom je dolžan v vabilu utemeljiti razlog za sklic korespondenčne seje. Odločitev je sprejeta, na podlagi dostavljenega gradiva s predlogom sklepa, ko večina članov upravnega odbora dostavi AMZS pisno odločitev.  

V kolikor se število članov upravnega odbora zmanjša mora predsednik na letni skupščini predlagati nadomestne volitve članov. 

Nadzorni odbor
28. člen

Nadzorni odbor spremlja delo upravnega odbora in drugih organov AMZS ter opravlja nadzor nad finančno-materialnim poslovanjem AMZS. Nadzorni odbor najmanj enkrat letno poroča skupščini AMZS, kateri je tudi odgovoren za svoje delo.

Nadzorni odbor šteje  pet članov, ki jih voli in razrešuje skupščina AMZS, pri čemer je treba upoštevati, da poznajo področje finančnega poslovanja društva. 
Nadzorni odbor veljavno odloča z večino glasov članov.      
Častno razsodišče
29. člen

Za obravnavanje kršitev, izrekanje ukrepov in reševanje sporov izvoli skupščina AMZS  častno razsodišče. Sestavlja ga 5  članov. Sestajajo se na podlagi pisnih zahtev članic AMZS ali organov AMZS in svoji odločitvi. Častno razsodišče veljavno odloča z večino glasov članov.

Častno razsodišče vodi postopek in izreka ukrepe po postopku v skladu s svojim poslovnikom.
Častno razsodišče obravnava kršitve določb statuta AMZS.
Ukrepi, ki jih po izvedenem postopku izreče častno razsodišče so:
· opozorilo; 

· opomin;

· predlog za izključitev ali razrešitev.

Zoper sklep, ki ga izda častno razsodišče ima prizadeti pravico do ugovora na skupščino AMZS, kot drugostopni organ.
Častno razsodišče je pristojno tudi za reševanje sporov med članicami, kadar s tem soglašajo udeleženci v sporu. Pri reševanju spora si razsodišče prizadeva s postopki mediacije in poravnave doseči rešitev spora, ki je zavezujoča za vse udeležence v sporu.
30. člen

Mandatna doba organov AMZS je 4 leta. 
Po preteku mandata so funkcionarji organov lahko ponovno izvoljeni oziroma imenovani.
Predsednik AMZS 

31. člen

Kandidat za predsednika mora biti član društva, ki je vključeno v AMZS in predlagati program delovanja AMZS.
Predsednik AMZS zastopa in predstavlja AMZS v pravnem prometu in v stikih z drugimi organizacijami in inštitucijami.
Opravlja predvsem naslednje:

1. sklicuje in vodi seje upravnega odbora in skupščine AMZS;

2. podpisuje splošne akte, ki jih sprejmeta upravni odbor in skupščina AMZS;

3. usmerja delo upravnega odbora in organov upravnega odbora;

4. skrbi za izvajanje sklepov skupščine in upravnega odbora;

5. predlaga upravnemu odboru začasni odvzem posameznih pristojnosti generalnemu sekretarju;
6. sodeluje pri pripravi predlogov za skupščino;

7. sodeluje na sejah organov AMZS; 
8. poroča o svojem delu;
9. opravlja naloge, ki so mu poverjene v skladu s tem statutom.
Podpredsednik AMZS in namestniki predsednika AMZS.

32. člen

AMZS ima podpredsednika.  

Podpredsednik nadomešča predsednika v primeru njegove odsotnosti ali zadržanosti. V času nadomeščanja opravlja podpredsednik tekoče naloge iz pristojnosti predsednika in tiste naloge, za katere ga predsednik posebej pooblasti. 
Na predlog predsednika lahko upravni odbor, izmed svojih članov, imenuje namestnike predsednika AMZS, za posamezna področja delovanja.
Kadar nastopijo razlogi, da tako predsednik kot podpredsednik  ne moreta opravljati svoje funkcije, nadomešča predsednika član upravnega odbora, ki ga določi predsednik, če ga ne določi, pa najstarejši član upravnega odbora. V času nadomeščanja opravlja član upravnega odbora tekoče naloge iz pristojnosti predsednika.

Oseba, ki nadomešča predsednika v času nadomeščanja nosi za svoje odločitve enake odgovornosti, kot predsednik.
Uredniški svet Motorevije

33. člen

Uredniški svet Motorevije sestavlja pet članov. Vodi ga predsednik uredniškega sveta.

Uredniški svet določa smernice uredniške politike, ki so v skladu s programom delovanja AMZS.

Odgovorni urednik je član uredniškega sveta po svoji funkciji.

Pravna razmerja med izdajateljem Motorevije (AMZS) in uredništvom ter osnovna razmerja znotraj uredništva so določena s posebnim pravilnikom, ki ga na predlog uredniškega sveta Motorevije sprejme upravni odbor AMZS.
Strokovni svet AMZS šport
34. člen

Strokovni svet AMZS šport voli konferenca AMZS šport in šteje do 15 članov. Vodi ga predsednik strokovnega sveta AMZS šport, ki ga na predlog strokovnega sveta AMZS šport, potrdi upravni odbor in je po funkciji član upravnega odbora. Strokovni svet organizira izvajanje športne dejavnosti v okviru komisij in sekcij. Natančnejša določila o dejavnosti AMZS šport in postopek za izvolitev disciplinskega sodnika ter njegove pristojnosti določa Pravilnik AMZS šport, ki ga sprejme konferenca AMZS šport, potrdi pa upravni odbor AMZS. 

Postopki in ukrepi disciplinskega organa iz prejšnjega odstavka se podrobneje uredijo s Pravilnikom o disciplinskem postopku, ki ga sprejme strokovni svet AMZS šport, potrdi pa upravni odbor AMZS.
Organizacija in vodenje športa sta posebej opisani v športnem pravilniku, ki je v skladu z mednarodnimi pravili in slovensko zakonodajo na področju športa. Športni pravilnik sprejme strokovni svet AMZS šport in potrdi upravni odbor AMZS.
35. člen 
Strokovni svet AMZS za šport lahko razvija svoje aktivnosti v okviru sredstev, ki jih določi AMZS s finančnim načrtom in z lastnimi sredstvi. 

Predsednik AMZS Šport je za poslovanje AMZS Šport odgovoren skupščini in upravnem odboru. 

36. člen

Stalne komisije štejejo do 9 članov. Stalno komisijo vodi predsednik komisije, ki je praviloma član upravnega odbora. Za proučevanje posameznih vprašanj lahko komisije ustanovijo druga delovna telesa. Pristojnosti stalnih komisij določa poslovnik, ki jih sprejme upravni odbor. Pri ustanovitvi občasnih komisij pa upravni odbor opredeli sestavo, naloge in pristojnosti komisij s sklepom o ustanovitvi komisij. 

V komisije upravnega odbora se mora vključevati člane, ki poznajo in obvladajo področja dela komisije.

Člani komisij so tudi sekretarji komisij, ki pa nimajo glasovalne pravice, lahko pa so tudi zunanji strokovnjaki, člani AMZS.
Strokovna služba AMZS
37. člen

AMZS zaposluje delavce za opravljanje strokovnega, tehničnega, administrativnega in drugega dela, ki je združeno z nameni in nalogami AMZS.

Delavci zaposleni v strokovni službi AMZS morajo pri izvajanju delovnih nalog upoštevati tudi določila statuta in drugih predpisov AMZS.

Delavci morajo strokovno in vestno izpolnjevati delovne nalog po načelu enakopravnosti do vseh društev.

Število zaposlenih se določa z letnim programom dela.

Stroški za poslovanje strokovne službe morajo biti v odvisnosti od rezultatov poslovanja AMZS.
Generalni sekretar AMZS

38. člen

Generalni sekretar AMZS opravlja predvsem naslednje naloge in aktivnosti:
1. vodi in organizira delovni proces in poslovanje strokovnih služb AMZS;

2. odreja izplačila v skladu s sklepi pristojnih organov in določili finančnega načrta;

3. odgovarja za zakonitost dela strokovnih služb;

4. pripravlja delovni program in razvojni načrt AMZS;

5. zagotavlja izvrševanje sklepov skupščine, upravnega odbora in drugih organov;

6. predlaga notranjo organizacijo strokovne službe AMZS ter temeljna razmerja za delitev plač;

7. imenuje in razrešuje vodilne delavce, po predhodnem mnenju upravnega       odbora;
8. odloča o pravicah in obveznostih iz delovnega razmerja;
9. daje poročila upravnemu odboru, skupščini, in drugim organom o rezultatih poslovanja;
10. vodi in organizira strokovno službo in odgovarja za njeno delo;
11. opravlja druge naloge po naročilu upravnega odbora in predsednika. 

Generalni sekretar po funkciji prisostvuje sejam skupščine, upravnega odbora AMZS in ostalim organom upravnega odbora.  
Generalnega sekretarja AMZS nadomešča namestnik generalnega sekretarja AMZS, ki ga na predlog generalnega sekretarja imenuje in razrešuje upravni odbor.
39. člen

Generalnega sekretarja imenuje in razrešuje upravni odbor za mandatno dobo, ki je enaka mandatu upravnega odbora. Za svoje delo je odgovoren upravnemu odboru in predsedniku AMZS.
IX. PREMOŽENJE AMZS IN FINANČNO POSLOVANJE

40. člen

Premoženje AMZS sestavljajo denarna in druga sredstva, nepremične in premične stvari ter materialne pravice. AMZS mora s premoženjem ravnati kot dober gospodar.

Vsa izplačila za storitve morajo temeljiti na dejansko opravljenem delu in predhodni  strokovni presoji naročila. 
Za vsa naročila  v vrednosti nad 10.000,00 EUR se morajo iskati najmanj tri  ponudbe izvajalcev.  To določilo pa ne velja za povezane družbe AMZS, ki delujejo na osnovi sklenjenih pogodb. 

Za izvajanje naročil članov organov AMZS ali z njimi povezanih oseb, mora posle odobriti upravni odbor.
Pri vseh sporih, razen pri tistih, ki se nanašajo na denarna ali materialna sredstva se mora zadeva predhodno obravnavati na pristojnih organih AMZS, preden se predloži v reševanje sodišču.
41. člen

AMZS pridobiva sredstva za svoje delovanje:

1. s članarino;
2. iz naslova dejavnosti AMZS;
3. iz naslova dividend in dobičkov gospodarskih družb;

4. s sredstvi pridobljenih iz javnih razpisov;
5. z darili in prispevki donatorjev;
6. iz javnih sredstev in 
7. drugih prihodkov.

Zveza samostojno razpolaga s svojimi prihodki v okviru finančnega načrta.

Presežek prihodkov nad odhodki mora AMZS nameniti za opravljanje dejavnosti, za katero je ustanovljena.
Sredstva, ki se namensko pridobivajo iz virov za donacije ali promocije za posamezna področja delovanja, se morajo po odbitku stroškov in davkov nameniti za dani namen.
42. člen
Prihodki in odhodki AMZS se določajo s finančnim načrtom, ki ga na predlog upravnega odbora sprejme skupščina AMZS.

Dokler finančni načrt ni sprejet se lahko uporabljajo sredstva v višini 1/12 porabe prejšnjega leta, če obstaja zato pokritje v prihodkih. V kolikor ni pokritja v prihodkih se sredstva sorazmerno znižajo.

Prihodki od enotne članarine AMZS so razdeljeni v skladu s finančnim načrtom AMZS in pogodbo.  
Strokovna služba mora do 31.10. pripraviti  predlog poslovnega načrta za prihodnje leto.

43. člen

Finančno in materialno poslovanje se vodi v skladu s splošnimi predpisi, ki urejajo to področje. Organizacija in način tega poslovanja se vodi po sistemu dvostavnega knjigovodstva v skladu s slovenskim računovodskim standardom   in pravilnikom AMZS o finančno materialnem poslovanju, ki ga sprejme upravni odbor.

AMZS ima lahko več poslovnih računov.

X. JAVNOST DELA AMZS IN EVIDENCE            
44. člen

AMZS obvešča o svojem delu:
· svoje člane, s pravico vpogleda v zapisnike organov AMZS, z Motorevijo, intranetom, preko spletne strani www.amzs.si, z okrožnicami in drugo obliko pisnih informacij ter preko drugih elektronskih medijev;
· širšo javnost prek sredstev javnega obveščanja, s tem, da so gradiva in podatki o sejah seje skupščine AMZS javni, če skupščina za posamezne dokumente ali točke dnevnega reda, ne odloči drugače. 

Za zagotovitev javnosti dela in dajanje točnih informacij o delu AMZS je pooblaščen in odgovoren predsednik AMZS.

47. člen

AMZS v okviru svoje dejavnosti zbira, obdeluje in objavlja informacije in podatke, ki so pomembni za delo AMZS in njenih članic.

Kot nosilec javnih pooblastil zagotavlja varstvo osebnih podatkov in dostop do informacij javnega značaja v skladu s predpisi in internim aktom, ki ga sprejme upravni odbor.

XI. SPLOŠNI AKTI AMZS

48. člen

Temeljni akt AMZS je statut zveze, poslovniki in pravilniki, ki morajo biti v skladu z zakonom in s pravnim redom Republike Slovenije.

Druge splošne akte določa statut AMZS.  

Skupščina AMZS sprejema spremembe in dopolnitve statuta.

Natančnejše določbe o delovanja skupščine so določene v poslovniku, ki ga sprejme skupščina AMZS.

XII. PRENEHANJE AMZS

49. člen

AMZS preneha obstajati:

· po sklepu vseh članic AMZS, kar ugotovi skupščina;

· če se članstvo AMZS zmanjša na enega člana (društvo);

· s spojitvijo ali pripojitvijo k drugi  zvezi;

· s stečajem ali prisilno likvidacijo;

· na podlagi sodne odločbe o prepovedi delovanja ali  

· po samem zakonu.
V primeru prenehanja obstoja AMZS se premoženje razdeli med  delujoča društva članice 
AMZS in to po povprečnem številu članov društev v zadnjih 5 letih pred prenehanjem zveze.
XIII. PREHODNE IN KONČNE DOLOČBE

50. člen

Vsi splošni akti se morajo uskladiti v roku enega leta od sprejetja sprememb in dopolnitev tega statuta. 
Društva, člani AMZS morajo v roku enega leta usklajene statute z Zakonom o društvih,  predložiti strokovni službi AMZS.
V roku enega leta od sprejema tega statuta, se aktualizira pogodba o združevanju AMD / AMTK v AMZS.
Avtentično razlago tega statuta daje skupščina.

51. člen

Predlog za spremembe in dopolnitve  statuta lahko poda vsako društvo.

Predlog se obravnava na prvi redni skupščini, če je predlog oddan vsaj 60 dni pred sklicem redne letne skupščine. 

52. člen

S sprejetjem tega statuta in izvolitvijo novih organov AMZS, preneha mandat vsem dosedanjim organom.

Te spremembe in dopolnitve statuta so bile sprejete na skupščini AMZS dne ……… in pričnejo veljati z dnem sprejema, če za posamezne določbe ni določeno drugače.

